A Bizottság 2000/63/EK irányelve
(2000. október 5.)
a színezékeken és édesítőszereken kívüli egyéb élelmiszer-adalékanyagokra vonatkozó különleges tisztasági követelmények megállapításáról szóló 96/77/EK irányelv módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a 94/34/EK európai parlamenti és tanácsi irányelvvel [1] módosított, az emberi fogyasztásra szánt élelmiszerekben felhasználásra engedélyezett élelmiszer-adalékanyagokra vonatkozó tagállami jogszabályok közelítéséről szóló, 1988. december 21-i 89/107/EGK tanácsi irányelvre [2] és különösen annak 3. cikke (3) bekezdésének a) pontjára,
az élelmiszerügyi tudományos bizottsággal folytatott konzultációt követően,
mivel:
(1) Meg kell határozni a legutóbb a 98/72/EK irányelvvel [3] módosított, a színezékeken és édesítőszereken kívüli egyéb élelmiszer-adalékanyagokról szóló, 1995. február 20-i 95/2/EK európai parlamenti és tanácsi irányelvben [4] említett, színezékeken és édesítőszereken kívüli összes egyéb adalékanyag tisztasági követelményét.
(2) A 98/86/EK irányelvvel [5] módosított, a színezékeken és édesítőszereken kívüli egyéb élelmiszer-adalékanyagokra vonatkozó különleges tisztasági követelmények megállapításáról szóló, 1996. december 2-i 96/77/EK bizottsági irányelv [6] számos élelmiszer-adalékanyag tisztasági követelményeit megállapította. Ezt az irányelvet ki kell egészíteni a 95/2/EK irányelvben említett fennmaradó élelmiszer-adalékanyagok tisztasági követelményeivel.
(3) A technikai fejlődés figyelembevételével módosítani kell a 96/77/EK irányelvben a butilezett hidroxi-anizol (BHA) esetében megállapított tisztasági követelményeket. Ennek következtében az említett irányelvet ki kell igazítani.
(4) Figyelembe kell venni az élelmiszer-adalékanyagokkal foglalkozó közös FAO/WHO szakértői bizottság (JECFA) által szerkesztett Codex Alimentarius-ban az adalékanyagok vonatkozásában megállapított előírásokat és vizsgálati módszereket.
(5) Ha az élelmiszer-adalékanyagokat az élelmiszerek tudományos bizottsága értékelésében szereplő, vagy az ezen irányelvben megemlített gyártási módszerektől, illetve alapanyagoktól jelentősen eltérő módszerekkel, illetve alapanyagokból állítják elő, azon adalékanyagokat értékelésre be kell nyújtani az élelmiszerek tudományos bizottságához biztonsági értékelés céljából, különös hangsúlyt fektetve a tisztasági követelményekre.
(6) Az ezen irányelvben megállapított intézkedések összhangban vannak az Élelmiszerügyi Állandó Bizottság véleményével,
ELFOGADTA EZT AZ IRÁNYELVET:
1. cikk
A 96/77/EK irányelv a következőképpen módosul:
1. A mellékletben az E 320 - butilezett hidroxi-anizol (BHA) anyagra vonatkozó szöveg helyébe az ezen irányelv I. mellékletében lévő szöveg lép.
2. A melléklet az ezen irányelv II. mellékletének szövegével egészül ki.
2. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 2001. március 31. előtt megfeleljenek. Erről haladéktalanul tájékoztatják a Bizottságot.
(2) Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz a hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(3) Azokat a 2001. március 31. előtt forgalomba hozott vagy felcímkézett termékeket, amelyek nem felelnek meg ezen irányelvnek, a készletek kimerüléséig lehet forgalomba hozni.
3. cikk
Ez az irányelv az Európai Közösségek Hivatalos Lapjában való kihirdetését követő huszadik napon lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 2000. október 5-én.